CELEX: 32021R2090
Language: hr
Date: 2021-11-25 00:00:00
Title: Provedbena uredba Komisije (EU) 2021/2090 оd 25. studenoga 2021. o odbijanju odobrenja titanijeva dioksida kao dodatka hrani za sve životinjske vrste (Tekst značajan za EGP)

30.11.2021   
               
               
                  HR
               
               
                  Službeni list Europske unije
               
               
                  L 427/160
               
            
         PROVEDBENA UREDBA KOMISIJE (EU) 2021/2090
         оd 25. studenoga 2021.
         o odbijanju odobrenja titanijeva dioksida kao dodatka hrani za sve životinjske vrste
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:
         
                     (1)
                  
                  
                     Uredbom (EZ) br. 1831/2003 propisano je odobravanje dodataka hrani za životinje te osnove i postupci za izdavanje ili odbijanje odobrenja. Člankom 10. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ (2).
                  
               
                     (2)
                  
                  
                     Direktivom 70/524/EEZ titanijev dioksid odobren je bez vremenskog ograničenja kao bojilo (bojila odobrena propisima Zajednice za bojenje hrane) za mačke i pse. Odobren je bez vremenskog ograničenja i za sve životinjske vrste, osim mačaka i pasa, kao hrana za životinje pod određenim uvjetima. Taj je proizvod nakon toga unesen u registar dodataka hrani za životinje kao postojeći proizvod, u skladu s člankom 10. stavkom 1. Uredbe (EZ) br. 1831/2003.
                  
               
                     (3)
                  
                  
                     U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. podnesen je zahtjev za ponovnu procjenu titanijeva dioksida kao dodatka hrani za sve životinjske vrste. Podnositelj zahtjeva zatražio je da se taj dodatak razvrsta u kategoriju dodataka „osjetilni dodaci” i funkcionalnu skupinu „bojila: tvari koje povećavaju ili obnavljaju boju u hrani za životinje”. Uz zahtjev su priloženi podaci i dokumenti propisani člankom 7. stavkom 3. Uredbe (EZ) br. 1831/2003.
                  
               
                     (4)
                  
                  
                     Europska agencija za sigurnost hrane („Agencija”) u svojem je mišljenju od 5. svibnja 2021. (3) navela da ne može donijeti zaključak o sigurnosti titanijeva dioksida za ciljane vrste, potrošače i okoliš zbog nedostatka konkretnih podataka o njegovoj uporabi kao dodatka hrani za životinje te s obzirom na to da se ne može isključiti genotoksičnost čestica titanijeva dioksida, što može izazivati zabrinutost u pogledu sigurnosti tog dodatka za ciljane vrste (posebno za dugoživuće životinje i životinje za rasplod), potrošače i korisnike. Zbog nepostojanja studija o titanijevu dioksidu Agencija nije mogla donijeti zaključak o ocjeni učinaka dodatka na oči i kožu. Agencija je nadalje navela da je titanijev dioksid potencijalno karcinogen za radnike pri udisanju i da bi se, s obzirom na to da se ne može isključiti genotoksičnost čestica titanijeva dioksida, trebao smatrati dodatnim potencijalnim izvorom zabrinutosti za korisnike koji rukuju dodatkom. Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.
                  
               
                     (5)
                  
                  
                     Mišljenje Agencije od 5. svibnja 2021. stoga pokazuje da nije utvrđeno da titanijev dioksid nema negativan učinak na zdravlje životinja, zdravlje ljudi i okoliš kada se upotrebljava kao dodatak hrani za životinje u funkcionalnoj skupini „bojila: tvari koje povećavaju ili obnavljaju boju u hrani za životinje”.
                  
               
                     (6)
                  
                  
                     Procjena titanijeva dioksida stoga pokazuje da nisu ispunjeni uvjeti za odobravanje iz članka 5. Uredbe (EZ) br. 1831/2003 te bi, u skladu s tim, trebalo odbiti odobrenje titanijeva dioksida kao dodatka hrani za životinje koji pripada funkcionalnoj skupini „bojila: tvari koje povećavaju ili obnavljaju boju u hrani za životinje”.
                  
               
                     (7)
                  
                  
                     Stoga bi dodatak hrani za životinje titanijev dioksid i hranu za životinje koja ga sadržava trebalo što prije povući s tržišta. Međutim, trebalo bi omogućiti ograničeni vremenski rok za povlačenje postojećih zaliha predmetnih proizvoda s tržišta kako bi se subjektima omogućilo da propisno ispune obvezu povlačenja.
                  
               
                     (8)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Odbijanje odobrenja
            Odbija se odobrenje titanijeva dioksida (E 171) kao dodatka hrani za životinje iz kategorije dodataka „osjetilni dodaci” i funkcionalne skupine „bojila: tvari koje povećavaju ili obnavljaju boju u hrani za životinje”.
         
         
            Članak 2.
            Povlačenje s tržišta
            
               1.   Postojeće zalihe dodatka iz članka 1. i premiksâ koji ga sadržavaju povlače se s tržišta do 20. ožujka 2022.
            
            
               2.   Krmiva i krmne smjese koji su proizvedeni s dodatkom ili premiksima iz stavka 1. prije 20. ožujka 2022. povlače se s tržišta do 20. lipnja 2022.
            
         
         
            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. studenoga 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 268, 18.10.2003., str. 29.
         
         
            (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).
         
            (3)  EFSA Journal 2021.;19(6):6630.